Szüzességem elvesztése

Sohasem jutott eszembe kecskét ölni! Pedig egy jó dudás

saját maga készíti ki a hangszere bőrét. Ő vágja le az állatot,

a sípokat maga készíti, és hangolja be a dudáját.

Tapolca-Diszelbe látogattunk Csoóri Sanyi barátommal, egy

jó kis mulatság és egy jó társaság kedvéért. Vittük a hangszereinket

is. Abban az időben Sanyi hegedült, én kontráztam neki.

Jól is sikerült a mulatság, csak egy kis baleset történt a kocsmában

éjszaka, így a másnapi hazautazásunkkor bementünk a kocsmároshoz

bocsánatot kérni a történtekért.

A sarokban egy magányos ember iszogatott, valahogy beszélgetésbe

elegyedtünk vele, kiderült, ő volt a helybéli juhász. Szó szót

követett, és vettünk tőle egy kecskét, gondoltuk, mégsem megyünk

haza, délután levágjuk, megnyúzzuk dudának, majd főzünk egy jó

kecskepörköltet.

Délután kettőre ígérte a juhász, hogy hozza az állatot, addig gondoltam,

lepihenek. Kettőkor egy gyönyörű lány ébresztett egy ezüsttálcával

a tenyerén. Egy óriási kés volt rajta, két pohár pálinkával.

– Üzenik, hogy meghozták a kecskét. Az egyik pohár pálinkat idd

meg, hogy felébredjél, a másikat pedig a bátorságra, mert te fogod

levágni.

Nem tudtam, hogy álmodok-e vagy sem, de amikor rájöttem,

hogy ennek a fele sem tréfa, elhatároztam, most ezt megcsinálom.

Az udvaron gúzsba kötve feküdt a kecske a porban.

Odamentem hozzá, és csak ennyit mondott, hogy:

– Neeeeee! Neeeeee!

Nem volt visszatáncolás, fogtam a kést a jobb kezembe, a kecske

szarvát a bal kezembe, és határozott mozdulattal átvágtam szegény

kecske nyakát. Hogy éles volt a kés, az biztos, mert nagyon köny-

nyen elvágtam, de szerencsémre vagy nem, pont két nyakcsigolya

között szaladt át a kés, így a kecske feje a kezemben maradt, teste

meg a földön. Megrökönyödve ordítottam, de túl voltam életem első

és utolsó kecskevágásán.

Persze a dudabőr az enyém lett, büszkén hoztam haza, hogy majd

kikészítem, és bekötöm dudának. Szép lett a kikészítés, be is kötöttem

az alkatrészeket, szárítani a konvektorhoz tettem, hogy amíg

elmegyek vásárolni, addigra szépen megszáradjon. Sajnos egy kicsit

közel raktam a fűtőtesthez, és mire hazaértem, láttam, hogy túl gyorsan

száradt, csont kemény lett. Nem baj – gondoltam –, majd ha

felfújom, kirúgja magát. Azzal nagy lendülettel fejfújtam, a dudabőr

pedig nagy csattanással kettéhasadt. Örökre használhatatlan lett,

így bosszulta meg magát a kecske.

Azért a húsa finom volt...